[{"text_idx": "#000002", "text": "Our research response to COVID-19"}, {"text_idx": "#000003", "text": "Argymhellion newydd ar sail tystiolaeth ynghylch rheoli ffibromyalgia"}, {"text_idx": "#000005", "text": "Mae ffibromyalgia yn gyflwr sy\u2019n achosi problemau iechyd cronig gyda phoen, tynerwch ac anystwythder yn y cyhyrau trwy gydol y corff ac mae oddeutu 2% o\u2019r boblogaeth gyffredinol yn dioddef o\u2019r cyflwr ar hyn o bryd."}, {"text_idx": "#000006", "text": "Er mai poen yw prif symptom ffibromyalgia, mae symptomau eraill megis blinder, problemau cysgu, newid hwyliau a namau gwybyddol (problemau gyda\u2019r ffordd mae rhywun yn meddwl, yn cyfathrebu, yn deall neu\u2019n cofio pethau) yn gyffredin a gallant ddylanwadu\u2019n fawr ar ansawdd bywyd \u2013 ac mae\u2019r broses o ddiagnosio a rheoli\u2019r cyflwr yn parhau i fod yn her i gleifion a gweithwyr iechyd proffesiynol."}, {"text_idx": "#000007", "text": "Asesodd argymhellion ar gyfer rheoli ffibromyalgia Cynghrair Ewrop yn erbyn Gwynegon (EULAR) dystiolaeth hyd at 2005. Gan ystyried y diffyg gwybodaeth ac ansawdd gwael yr astudiaethau oedd ar gael, argymhellwyd y dylid diwygio\u2019r canllawiau ar o\u0302l cyfnod o 4 blynedd. Fodd bynnag, ni chafodd y canllawiau eu diwygio wedi hynny a degawd yn ddiweddarach gofynnwyd i weithgor rhyngwladol ailystyried yr argymhellion gyda\u2019r nod o\u2019u seilio\u2019n fwy helaeth ar dystiolaeth."}, {"text_idx": "#000008", "text": "Roedd y gweithgor yn cynnwys 18 aelod o 12 gwlad yn Ewrop gan gynnwys clinigwyr, gwyddonwyr anghlinigol, cynrychiolwyr cleifion a\u2019r proffesiynau iechyd perthynol (nyrsio). Aeth y grw\u0302p, a oedd yn cynnwys Athro Clinigol o NCPHWR, ati i asesu tystiolaeth gyda\u2019r nod o wneud argymhellion ar gyfer defnyddio triniaethau ffarmacolegol unigol (ymyriadau gan ddefnyddio meddyginiaeth) a dulliau nad ydynt yn ffarmacolegol (ymyriadau nad ydynt yn cynnwys meddyginiaeth), a sut y gellir cyfuno\u2019r rhain. Hefyd roedd y ti\u0302m yn anelu at adnabod meysydd blaenoriaeth ar gyfer ymchwil yn y dyfodol."}, {"text_idx": "#000010", "text": "Mae angen gwneud diagnosis prydlon er mwyn rheoli\u2019r cyflwr yn y ffordd orau.\nDylid cynnal asesiad cynhwysfawr o boen, swyddogaeth a\u2019r cyd-destun seico-gymeithasol.\nDylai\u2019r rheoli fod ar ffurf ymagwedd gynyddol gyda\u2019r nod o wella ansawdd bywyd mewn perthynas ag iechyd.\nI ddechrau dylai\u2019r dull rheoli gynnwys addysgu cleifion a chanolbwyntio ar therapi\u0308au anffarmacolegol.\nO blith y therapi\u0308au anffarmacolegol a astudiwyd, argymhellodd y grw\u0302p yn gryf ymarfer corff, yn benodol oherwydd ei effaith ar boen, gweithrediad corfforol a lles, a\u2019r ffaith ei fod ar gael yn rhwydd ac am gost gymharol isel a\u2019r nifer isel o bryderon diogelwch sy\u2019n gysylltiedig ag ef.\nAwgrymwyd ymagwedd gynyddol tuag at ymarfer corff ac y dylid ategu hyn drwy wneud penderfyniadau ar y cyd a\u0302 chleifion.\nYn achos dim ymateb, dylid teilwra therapi\u0308au pellach i anghenion penodol yr unigolyn a allai gynnwys:"}, {"text_idx": "#000011", "text": "Therapi\u0308au seicolegol \u2013 ar gyfer anhwylderau hwyliau. Roedd Therapi Ymddygiad Gwybyddol (therapi siarad sy\u2019n helpu i ddysgu sgiliau ymdopi) yn effeithiol wrth sicrhau gostyngiadau cymedrol i hir dymor mewn poen, anabledd a gwella hwyliau.\nArgymhellwyd ffarmacotherapi (defnyddio\u2019r meddyginiaethau effeithiol penodol y cyfeiriwyd atynt yn yr astudiaeth) \u2013 ar gyfer poen neu anhunedd.\nArgymhellwyd rhaglenni adsefydlu aml-weithgaredd ar gyfer anabledd difrifol."}, {"text_idx": "#000012", "text": "Mae\u2019r argymhellion hyn yn ymgorffori degawd o dystiolaeth mewn perthynas a\u0302\u2019r broses ffarmacolegol ac anffarmacolegol o reoli ffibromyalgia. Mae\u2019r canfyddiadau wedi gwella\u2019n dealltwriaeth yn fawr \u2013 ac mae\u2019r argymhellion o\u2019r astudiaeth yn cael eu rhannu\u2019n rhyngwladol trwy addysg, cyfarfodydd a chymdeithasau rhewmatoleg."}, {"text_idx": "#000013", "text": "Yn bwysig, tynnodd yr astudiaeth sylw at feysydd blaenoriaeth ar gyfer ymchwil yn y dyfodol. Mae\u2019r meysydd hyn yn canolbwyntio ar baru cleifion a\u0302\u2019r therapi\u0308au a\u2019r triniaethau gorau, a threfnu systemau gofal iechyd yn well er mwyn optimeiddio canlyniadau. Gobeithir y bydd hyn yn gallu paratoi\u2019r ffordd ar gyfer ymchwil newydd y gellir ei defnyddio i helpu i dargedu triniaethau\u2019n fwy effeithiol, gan arwain at ansawdd bywyd sylweddol well i gleifion a chost ratach i ddarparwyr gofal iechyd."}, {"text_idx": "#000016", "text": "Gweld Mwy o Astudiaethau Achos"}, {"text_idx": "#000017", "text": "Pam mae pontio rhwng gwasanaethau plant ac i oedolion yn amser peryglus i bobl ifanc a\u0302 chlefyd cronig yr arennau?"}, {"text_idx": "#000018", "text": "Effeithiau gwelliannau i dai cyngor ar dderbyniadau ysbyty brys"}]